Drie met 50 sakke dagga betrapDie dagga wat gevind is. Foto: Verskaf Die Durbanse polisie het Saterdag drie verdagtes in hegtenis geneem nadat meer as R400 000 se dagga in hul besit gevind is. Kapt. Nqobile Gwala, provinsiale polisiewoordvoerder vir KwaZulu-Natal, het gesê lede van die provinsiale dwelmeenheid was Saterdag besig met misdaadvoorkomingspligte toe hulle inligting ontvang het dat dwelms by ŉ huis Newlands-Wes aangehou word. “Daar is op die huis in Gladehillsingel toegeslaan en dit is deursoek. Meer as 50 groot sakke vol gedroogde dagga is gevind en op beslag gelê,” het Gwala gesê. Die beamptes het ook op R54 000 kontant beslag gelê wat moontlik deur dwelmhandel verkry is. Drie verdagtes, tussen 25 en 49 jaar oud, is in hegtenis geneem op aanklag van dwelmhandel. “Volgens voorlopige ondersoek wat op die toneel gedoen is, kry die verdagtes die dagga in Swaziland en vervoer dit met hul bakkie. Die bakkie is op die toneel gevind en geskut.” Die verdagtes moet Maandag in die Durban-landdroshof verskyn.